Presidenti Obama shmang komentet për desidentin kinez Chen Guangcheng
Komentet e zotit Obama vijnë pak ditë para takimit të përvitshëm dypalësh në Pekin midis Shteteve të Bashkuara dhe Kinës
Presidenti amerikan Barak Obama ka refuzuar të konfirmojë nëse një disident kinez i verbër, i cili kohët e fundit u arratis nga arresti shtëpiak në Pekin, është nën mbrojtjen e SHBA-së. Në përgjigje të pyetjes së një gazetari ditën e hënë, presidenti Obama tha se ai nuk do të bëjë një deklaratë mbi gjendjen e Chen Guangchen. tha presidenti Obama gjatë një konference shtypi dje në Shtëpinë e Bardhë. Zyrtarët amerikanë kanë shprehur shqetësimin për fatin e Chen, por kanë refuzuar komentet për vendndodhjen e tij ndërsa ka njoftime të pakonfirmuara që ai iku në ambasadën e SHBA në Pekin. Presidenti Obama tha se ai është në dijeni të raporteve të shtypit mbi situatën dhe shtoi se çdo herë që Shtetet e Bashkuara takohen me Kinën shtrohet çështja e të drejtave të njeriut në këtë vend. Komentet e zotit Obama vijnë një ditë para takimit të përvitshëm dypalësh në Pekin midis Shteteve të Bashkuara dhe Kinës. Sekretarja amerikane e Shtetit Hillary Clinton dhe Sekretari amerikan i Thesarit Timothy Geithner do të drejtojnë delegacionin amerikan. Zonja Clinton u bëri jehonë komenteve të zotit Obama më vonë ditën e djeshme, duke thënë se në këtë moment ajo nuk do të trajtojë çështjen e zotit Chen. Megjithatë, ajo tha se mund të garantojë se të drejtat e njeriut do të jetë ndër çështjet e diskutuara gjatë takimit në Pekin. Diplomati i lartë amerikan për Azinë Lindore, Kurt Campbell, arriti në Pekin të dielën dhe pritet të bisedojë me zyrtarët kinezë rreth zotit Chen. Organizata kineze e të drejtave të njeriut me qendër në Shtetet e Bashkuara thotë se zoti Chen është nën mbrojtjen e SHBA-së, dhe se janë duke u zhvilluar bisedime mes Shteteve të Bashkuara dhe zyrtarëve kinezë. Duke folur për Zërin e Amerikës të dielën, presidenti i ChinaAid, organizatës kineze për të drejta e njeriut me bazë në SHBA, Bob Fu tha se ndërsa Chen është i sigurt dhe në një vend larg nga shtëpia e tij, mundësia e vetme për të mund të jetë largimi drejt Shteteve të Bashkuara.